b"\n_START_ARTICLE_\nCanyaferla\n_START_SECTION_\nDescripci\xc3\xb3\n_START_PARAGRAPH_\nHerba hemicript\xc3\xb2fita perenne, d'1 a 3 m d'al\xc3\xa7ada, amb tiges erectes, cil\xc3\xadndriques, de fins a 2 cm de gruix, solcades. Les fulles s\xc3\xb3n tendres, de 3 a 4(6) vegades foliades. Les fulles inferiors tenen de 30 a 60 cm de llarg, amb un pec\xc3\xadol llarg i cil\xc3\xadndric, mentre que les fulles superiors presenten un limbe foliar gran i vist\xc3\xb3s. Les fulles m\xc3\xa9s altes s\xc3\xb3n embeinadores. Els seus fol\xc3\xadols s\xc3\xb3n linears, plans, d'1,5 a 5 cm de longitud. Aquestes grans fulles mult\xc3\xadfides es renoven cada any (es sequen a l'estiu i tornen a sorgir a la tardor/hivern). Les umbel\xc2\xb7les s\xc3\xb3n terminals, curtament pedunculades, amb 20 a 40 radis, i s\xc3\xb3n les \xc3\xbaniques f\xc3\xa8rtils. Estan envoltades d'umbel\xc2\xb7les laterals, llargament pedunculades i est\xc3\xa8rils. Manquen de br\xc3\xa0ctees i les bract\xc3\xa8oles cauen amb facilitat. El calze \xc3\xa9s diminut, compost per p\xc3\xa8tals grocs, d'uns 8\xc2\xa0mm de longitud. Floreix des d'abril a juliol. Els fruits d'uns 15\xc2\xa0mm de llarg, aplanats i alats. El nombre cromos\xc3\xb2mic \xc3\xa9s 2n = 22._NEWLINE_Existeix una esp\xc3\xa8cie semblant, Ferula tingitana, que apareix al sud d'Espanya, per\xc3\xb2 que t\xc3\xa9 fol\xc3\xadols enrotllats al marge. Tamb\xc3\xa9 es pot confondre la fenollassa amb el fenoll per\xc3\xb2 es diferencia r\xc3\xa0pidament perqu\xc3\xa8 la primera no t\xc3\xa9 la forta olor anisada del fenoll, a m\xc3\xa9s els seus segments foliars s\xc3\xb3n m\xc3\xa9s gruixuts.\n_START_SECTION_\nH\xc3\xa0bitat i distribuci\xc3\xb3\n_START_PARAGRAPH_\nPraderies seques, garrigues, costers rocosos, vores de camins i camps abandonats, tots aquests sobre pedra calc\xc3\xa0ria.\n_START_SECTION_\nPropietats\n_START_PARAGRAPH_\nEl nom del compost fen\xc3\xb2lic \xc3\xa0cid fer\xc3\xbalic ve del nom llat\xc3\xad Ferula communis, a partir de la qual es pot a\xc3\xafllar.\n_START_SECTION_\nNoms comuns\n_START_PARAGRAPH_\nAltres noms comuns que rep Ferula communis s\xc3\xb3n: ferla, massota, assa dol\xc3\xa7a, canya, f\xc3\xa8rula, l\xc3\xa0ser, canya f\xc3\xa8l\xc2\xb7lera, canyafel, canyaf\xc3\xa8lere, canyafel\xc2\xb7lera, canyaf\xc3\xa8l\xc2\xb7lera, canyafenu, canyaf\xc3\xa8rlera, canyaferna, canyaf\xc3\xa8tlera, fel\xc2\xb7la, f\xc3\xa8rlara, f\xc3\xa8tlera."